**Vejledning til ”tro og love -erklæring” om støtte under de minimis-forordningen**

Indsatsen *Rådgivning til de hårdest ramte grundbeløbsværker* administreres i henhold til EU-reglerne for de minimis-støtte jf. Kommissionens forordning (EU) nr. 1407/2013 af 18. december 2013 om anvendelse af artikel 107 og 108 i traktaten om Den Europæiske Unions funktionsmåde på de minimis-støtte (EØS-relevant tekst).

**De minimis-støtte på 200.000 euro over 3 regnskabsår:**

De minimis-forordningen tillader statsstøtte, så længe den samlede de minimis-støtte til en enkelt virksomhed ikke overstiger 200 000 euro svarende til ca. 1,5 mio. kr. over en periode på tre regnskabsår.

For at komme i betragtning til rådgivning skal nærværende ”tro og love -erklæring” om medfinansiering under de minimis-forordningen udfyldes og returneres sammen med ansøgningen.

I ”tro og love -erklæringen” oplyses tidligere modtaget de minimis-støtte fra andre offentlige myndigheder eller offentlige organer. Hvis støtte er modtaget som de minimis-støtte, vil det fremgå af tilsagnsskrivelsen for støtten.

Erklæringen skal indeholde oplysninger om de minimis-støtte, som værket har modtaget i det indeværende og de to tidligere regnskabsår.

Støtten oplyses i skemaet, hvor der angives den myndighed eller det organ, støtten er udbetalt fra, støtteordningen som støtten er givet i henhold til, det præcise støttebeløb og datoen for tilsagnet om støtten.

Støttebeløbet beregnes som bruttobeløb, dvs. inden der er betalt evt. skat.

Nederst i ”tro og love -erklæringen” angives det præcise beløb for den total modtagne de minimis-støtte. Erklæringen skal også afgives af værker, der ikke har modtaget de minimis-støtte og ansøgere, som ikke efter statsstøttereglerne, er at betragte som en virksomhed. I så fald skrives ”0” i erklæringen om total modtagne de minimis-støtte.

Erklæringen skal underskrives af den person, der tegner virksomheden.

Markedsværdien for rådgivningsydelser, efter denne ordning, vil maksimalt udgøre 82.000 kr. ekskl. moms / 102.500 kr. inkl. moms.

Hvis værket tildeles tilsagn vil værket i løbet af rådgivningsperioden som udgangspunkt modtage to tilsagnsbreve. I det første fremgår værdien af screeningen. Når screeningen er afsluttet, tildeles eventuelt rådgivning. I den forbindelse udsendes et supplerende tilsagnsbrev, hvori værdien af rådgivningen fremgår. Begge tilsagnsbreve skal gemmes af værket.

**Hvis værket indgår i en større virksomhed/ koncernforhold:**

De minimis-støtte kan gives til virksomheder. Hvis værket indgår i en større forsyningsvirksomhed/koncern, skal den samlede de minimis-støtte for den samlede virksomhed/koncern angives i erklæringen.

Efter de minimis forordningens art. 2, stk. 2 er det bl.a. afgørende i afklaringen af, om der er tale om én virksomhed, om virksomheden har bestemmende indflydelse over en anden virksomhed, samt eksempelvis hvorledes ejerskabet mellem virksomhederne er fordelt. Hvis flere virksomheder er forbundet gennem fx et holdingselskab, vil der, selv om dette selskab ikke som sådan har nogen økonomiske aktiviteter, være tale om én virksomhed, hvis den af forbindelserne nævnt i art. 2, stk. 2 er til stede.

Underenheder, fx divisioner, filialer og kontorer af aktie- og anpartsselskaber, er normalt heller ikke selvstændige juridiske enheder, idet de ikke som sådan kan udskilles fra hovedselskabet. De skal derfor også betragtes som en del af den virksomhed, de indgår i. Det samme gælder for underenheder af andre selskabs-former fx andelsselskaber, interessentskaber og kommanditselskaber. De minimis-reglens støtteloft gælder i disse tilfælde for hele selskabet - og ikke for den enkelte division, filial etc.

Virksomheder, der ikke har nogen forbindelse til hinanden ud over, at de hver især har en direkte forbindelse til det samme offentlige organ eller de samme offentlige organer, betragtes imidlertid ikke som knyttede til hinanden. Der tages således hensyn til den særlige situation, der gælder for virksomheder, der kontrolleres af det samme offentlige organ eller de samme offentlige organer, men som kan have beføjelse til at træffe selvstændige beslutninger.

**Muligheden for at kombinere med anden støtte:**

Der gøres endeligt opmærksom på de minimis-forordningens regler om kumulation og anden støtte, hvilket kan have en betydning for, hvorvidt der kan ydes rådgivningsstøtte til værket.

Virksomheder må som udgangspunkt gerne modtage støtte, der ikke er de minimis-støtte, samtidig med at de modtager de minimis-støtte.

Virksomheder må dog ikke modtage de minimis-støtte samtidig med anden støtte til de samme støtteberettigede udgifter, hvis de minimis-støtten vil medføre en overskridelse af støtteloftet i andre fællesskabsregler.

De minimis støtte, som ikke ydes til eller kan henføres til konkrete støtteberettigede omkostninger, kan kumuleres med anden statsstøtte, der er ydet i henhold til en gruppefritagelsesforordning eller en afgørelse vedtaget af Kommissionen.

Der henvises til Erhvervs- og Vækstministeriet for information om statsstøttereglerne: Statsstøttehåndbogen s. 83-90, som findes på dette link:

http://em.dk/nyheder/2017/01-03-ny-statsstottehaandbog

**”Tro og love -erklæring”, jf. de minimis-forordningen[[1]](#footnote-1)**

(UDFYLDES AF DEN DER TEGNER VIRKSOMHEDEN)

**Oplysningerne skal bruges til vurdering af, om værket kan modtage rådgivning i henhold til de minimis-forordningen i forbindelse med Indsatsen: *Rådgivning til de hårdest ramte grundbeløbsværker*.**

Værkets (navn): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresse: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CVR.nr.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I nedenstående skema indsættes oplysninger om støtte modtaget i henhold til de minimis-forordningen, indeværende og de to foregående regnskabsår (2018-2016). Det er kun oplysninger vedr. tidligere modtaget støtte, der skal indsættes – ikke oplysninger om den aktuelle støtte, der ansøges om.

|  |  |  |  |
| --- | --- | --- | --- |
| Myndighed/organ | Støtteordning  | Støttebeløb  | Dato for tilsagn om støtte  |
|  |  |  |  |
|  |  |  |  |
|  |  |  |  |
|  |  |  |  |

Erklæringen afgives af nedenstående person som med sin underskrift:

* erklærer hermed i indeværende og de to foregående regnskabsår (2018-2016) at have modtaget i alt \_\_\_\_\_\_\_\_\_\_\_\_\_\_\_ kr. i ’de minimis’-støtte.
* er bekendt med, at det ikke er lovligt at modtage de-minimis støtte på mere end 200.000 euro inden for en periode på tre regnskabsår, og at en overskridelse kan medføre krav om tilbagebetaling af støtte jf. muligheden for at kumulere med anden støtte.
* bekræfter at være bemyndiget til at afgive erklæringen
* erklærer på tro og love at de afgivne oplysninger er korrekte og lover at underrette Energistyrelsen om ændringer i de anførte oplysninger.

Navn på underskriver: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dato og underskrift: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. EU-reglerne for de minimis-støtte jf. Kommissionens forordning (EU) nr. 1407/2013 af 18. december 2013 om anvendelse af artikel 107 og 108 i traktaten om Den Europæiske Unions funktionsmåde på de minimis-støtte (EØS-relevant tekst). [↑](#footnote-ref-1)